Suvestinė redakcija nuo 2009-05-31 iki 2009-06-30

Nutarimas paskelbtas: Žin. 1998, Nr. 67-1952, i. k. 0981100NUTA00000914

LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS ŠVIETIMO IR MOKSLO MINISTERIJOS NUOSTATŲ PATVIRTINIMO

1998 m. liepos 21 d. Nr. 914

Vilnius

Vadovaudamasi Lietuvos Respublikos Vyriausybės įstatymo (Žin., 1994, Nr. 43-772; 1998, Nr. 41(1)-1131) 29 straipsnio 8 dalimi, Lietuvos Respublikos Vyriausybė nutaria:

1. Patvirtinti Lietuvos Respublikos švietimo ir mokslo ministerijos nuostatus (pridedama).

2. Pripažinti netekusiais galios:

2.1. Lietuvos Respublikos Vyriausybės 1994 m. rugsėjo 30 d. nutarimą Nr. 917 „Dėl Lietuvos Respublikos švietimo ir mokslo ministerijos nuostatų patvirtinimo“ (Žin., 1994, Nr. 77-1451);

2.2. Lietuvos Respublikos Vyriausybės 1997 m. gruodžio 31 d. nutarimo Nr. 1499 „Dėl Mokslo ir studijų departamento prie Švietimo ir mokslo ministerijos įsteigimo“ (Žin., 1998, Nr. 1-19) 2 punktą.

Ministras Pirmininkas	Gediminas Vagnorius

Švietimo ir mokslo ministras	Kornelijus Platelis

PATVIRTINTA

Lietuvos Respublikos Vyriausybės 1998 m. liepos 21 d. nutarimu Nr. 914

(Lietuvos Respublikos Vyriausybės 2008 m. balandžio 9 d. nutarimo Nr. 369 redakcija)

LIETUVOS RESPUBLIKOS ŠVIETIMO IR MOKSLO MINISTERIJOS NUOSTATAI

I. BENDROSIOS NUOSTATOS

1. Lietuvos Respublikos švietimo ir mokslo ministerija (toliau vadinama – Švietimo ir mokslo ministerija, ministerija) yra Lietuvos Respublikos valstybės įstaiga. Švietimo ir mokslo ministerija atlieka įstatymų ir kitų teisės aktų jai pavestas švietimo, mokslo ir studijų sričių valstybės valdymo funkcijas ir įgyvendina valstybės politiką šiose srityse.

2. Švietimo ir mokslo ministerija savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos Vyriausybės įstatymu (Žin., 1994, Nr. 43-772; 1998, Nr. 41(1)-1131), Lietuvos Respublikos valstybės tarnybos įstatymu (Žin., 1999, Nr. 66-2130; 2002, Nr. 45-1708), Lietuvos Respublikos biudžetinių įstaigų įstatymu (Žin., 1995, Nr. 104-2322), kitais Lietuvos Respublikos įstatymais, Lietuvos Respublikos Seimo priimtais teisės aktais, Europos Sąjungos teisės aktais, Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, taip pat šiais Nuostatais ir kitais teisės aktais.

3. Švietimo ir mokslo ministerija yra viešasis juridinis asmuo, turintis sąskaitą banke ir antspaudą su Lietuvos valstybės herbu ir savo pavadinimu. Ministerijos buveinės adresas: A. Volano g. 2/7, Vilnius, Lietuvos Respublika.

4. Švietimo ir mokslo ministerija yra biudžetinė įstaiga, finansuojama iš Lietuvos Respublikos valstybės biudžeto (toliau vadinama – valstybės biudžetas).

II. ŠVIETIMO IR MOKSLO MINISTERIJOS UŽDAVINIAI IR FUNKCIJOS

5. Svarbiausieji Švietimo ir mokslo ministerijos uždaviniai yra šie:

5.1. įgyvendinti valstybinę formaliojo ir neformaliojo švietimo politiką, laiduojančią ugdymui palankias visuomenės nuostatas ir sudarančią sąlygas visą gyvenimą mokytis kintančioje demokratinėje visuomenėje;

5.2. įgyvendinti valstybinę mokslinių tyrimų ir eksperimentinės plėtros ir studijų (aukštojo mokslo, mokslininkų rengimo, aukštąjį išsilavinimą turinčių specialistų tobulinimo ir perkvalifikavimo) politiką;

5.3. koordinuoti Lietuvos mokslo ir studijų institucijų veiklą;

5.4. organizuoti mokslo ir studijų srities intelektinės kūrybos valstybinį skatinimą ir reguliavimą;

5.5. pagal kompetenciją dalyvauti formuojant ir įgyvendinant Lietuvos Europos Sąjungos politiką.

6. Vykdydama jai pavestus uždavinius, Švietimo ir mokslo ministerija:

6.1. švietimo srityje:

6.1.1. rengia vienerių metų ir ilgalaikes švietimo srities investicijų programas, vadovaudamasi Valstybine švietimo strategija ir Lietuvos Respublikos Vyriausybės programa;

6.1.2. tvirtina reikalavimus valstybinių ir savivaldybių mokyklų nuostatams;

6.1.3. koordinuoja apskričių viršininkų ir savivaldybių administracijų švietimo padalinių veiklą įgyvendinant valstybės švietimo politiką, vadovaudamasi Valstybinės švietimo priežiūros nuostatais, patvirtintais Lietuvos Respublikos Vyriausybės 2004 m. liepos 1 d. nutarimu Nr. 834 (Žin., 2004, Nr. 105-3888), atlieka valstybinę švietimo teikėjų veiklos priežiūrą;

6.1.4. tvirtina formaliojo švietimo bendrąjį ugdymo, mokymo turinį, visų lygių (išskyrus aukštąjį išsilavinimą) valstybinius išsilavinimo standartus, ugdymo programų akreditacijos kriterijus ir jos vykdymo tvarką;

6.1.5. organizuoja ir koordinuoja vidurinio ugdymo programos akreditavimą;

6.1.6. tvirtina nuosekliojo mokymosi pagal bendrojo lavinimo programas tvarką, brandos egzaminų organizavimo ir vykdymo tvarką;

6.1.7. organizuoja valstybinių (išskyrus aukštąsias) ir savivaldybių mokyklų pedagogų poreikio ir jų rengimo būklės tyrimą, rūpinasi pedagogų rengimu, tvirtina valstybinių (išskyrus aukštąsias) ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų kvalifikacijos tobulinimo ir atestacijos nuostatus, mokytojų, pagalbos mokiniui specialistų kvalifikacijos tobulinimo ir atestacijos nuostatus;

6.1.8. tvirtina aprūpinimo bendrojo lavinimo ir profesinio mokymo dalykų vadovėliais ir mokymo priemonėmis tvarką, organizuoja ugdymo planų, programų rengimą ir leidybą;

6.1.9. steigia, reorganizuoja, likviduoja ar pertvarko profesinio mokymo, neformaliojo suaugusiųjų švietimo mokyklas, prireikus – mokyklas, skirtas visos šalies mokinių ugdymo poreikiams tenkinti, pagalbą mokiniui, mokytojui ir mokyklai teikiančias įstaigas;

6.1.10. dalyvauja kuriant ir vykdant žmogiškųjų išteklių plėtros politiką;

6.1.11. tvirtina bendruosius profesinio mokymo planus;

6.1.12. nustato formaliojo profesinio mokymo programų ir profesinio rengimo standartų registravimo Studijų ir mokymo programų registre tvarką;

6.1.13. skelbia informaciją apie profesinio mokymo įstaigų vykdomas formaliojo profesinio mokymo programas, jas vykdančius ir turinčius licencijas jas vykdyti profesinio mokymo teikėjus;

6.1.14. tvirtina asmenų, išskyrus asmenis, kuriems taikomas Lietuvos Respublikos užimtumo rėmimo įstatymas (Žin., 2006, Nr. 73-2762), Lietuvos Respublikos neįgaliųjų socialinės integracijos įstatymas (Žin., 1991, Nr. 36-969; 2004, Nr. 83-2983) ar Lietuvos Respublikos vidaus tarnybos statuto patvirtinimo įstatymas (Žin., 2003, Nr. 42-1927), pageidaujančių įgyti pirmąją kvalifikaciją, priėmimo į valstybės finansuojamas profesinio mokymo programas planą;

6.1.15. tvirtina asmenų priėmimo į valstybines ir savivaldybių profesines mokyklas bendruosius kriterijus;

6.1.16. suderinusi su Socialinės apsaugos ir darbo ministerija, nustato profesinio mokymo pažymėjimo, profesinio mokymosi pasiekimų pažymėjimo ir pažymėjimo turinį, formą ir išdavimo tvarką;

6.1.17. tvirtina bendrojo lavinimo technologijų dalykų ir profesinio mokymo programos modulių įskaitymo tvarką;

6.1.18. Lietuvos Respublikos Vyriausybės nustatyta tvarka išduoda licencijas vykdyti formaliojo profesinio mokymo programas;

6.1.19. rengia profesinio mokymo ir kvalifikacijų sistemų plėtros investicines programas;

6.1.20. vykdo kvalifikacijų suteikimo priežiūrą Lietuvos Respublikos Vyriausybės nustatyta tvarka;

6.1.21. dalyvauja formuojant vaiko teisių apsaugos politiką ir vykdo ją įgyvendinamos politikos srityje; kaupia, sistemina ir analizuoja informaciją vaikų ugdymo ir užimtumo klausimais; kartu su savivaldybių institucijomis rūpinasi mokyklų lankomumu, kuo didesniu ikimokyklinio ugdymo prieinamumu, teikiamų švietimo paslaugų kokybe, vaikų neformaliojo švietimo plėtojimu, pedagoginės psichologinės pagalbos vaikams prieinamumu; užtikrina švietimo priemonių, kuriomis siekiama apginti vaiką nuo visų formų fizinio ar psichologinio smurto, kitų vaiko teisių pažeidimų, įgyvendinimą; koordinuoja specialiųjų vaikų auklėjimo ir globos namų bei specialiųjų mokyklų veiklą;

6.1.22. užsako neformaliojo suaugusiųjų švietimo programas, tikslinius projektus ir juos finansuoja;

6.2. mokslo ir studijų srityje:

6.2.1. suderinusi su suinteresuotomis ministerijomis, teikia Lietuvos Respublikos Vyriausybei pasiūlymus ir projektus nutarimų dėl valstybės mokslo ir studijų institucijų steigimo, reorganizavimo, likvidavimo ar pertvarkymo;

6.2.2. rengia valstybės biudžeto asignavimų mokslo ir studijų institucijoms projektą, nurodydama asignavimus kiekvienai valstybinei aukštajai mokyklai;

6.2.3. organizuoja mokslo ir studijų institucijų veiklos vertinimą;

6.2.4. koordinuoja aukštojo mokslo vadovėlių ir mokslo leidinių rengimą ir leidybą;

6.2.5. užsako ir koordinuoja mokslinius tyrimus, vykdomus valstybės užsakymu visose srityse;

6.2.6. suderinusi su Lietuvos mokslo taryba, teikia Lietuvos Respublikos Vyriausybei pasiūlymus dėl prioritetinių mokslo ir technologijų krypčių plėtojimo;

6.3. ministerija taip pat atlieka šias funkcijas:

6.3.1. rengia įstatymų, Lietuvos Respublikos Vyriausybės nutarimų ir kitų teisės aktų projektus, teikia pasiūlymus dėl atitinkamų įstatymų ir kitų teisės aktų rengimo ir tobulinimo;

6.3.2. pagal kompetenciją rengia ir derina Lietuvos Respublikos poziciją Europos Sąjungos institucijose ir jų darbo organuose nagrinėjamais klausimais, koordinuoja ministerijos valdymo sričiai priskirtų valstybės institucijų ir įstaigų pozicijų rengimą ir derinimą Europos Sąjungos institucijose ir jų darbo organuose nagrinėjamais klausimais, taip pat dalyvauja, kai pozicijas rengia kitos valstybės institucijos;

6.3.3. pagal kompetenciją užtikrina efektyvų atstovavimą Lietuvos interesams Europos Sąjungos institucijose ir jų darbo organuose;

6.3.4. pagal kompetenciją perkelia į nacionalinę teisę ir įgyvendina Europos Sąjungos teisę (acquis communautaire) ir vykdo kitus Lietuvos narystės Europos Sąjungoje įsipareigojimus, Europos Sąjungos teisės aktų nustatyta tvarka apie tai informuoja Europos Sąjungos institucijas;

6.3.5. užtikrina Švietimo ir mokslo ministerijai priskirtų Bendrojo programavimo dokumento priemonių ir Veiksmų programų prioritetų Europos Sąjungos struktūrinių fondų ir bendrojo finansavimo lėšų planavimą, priemonių ir prioritetų įgyvendinimą ir priežiūrą, atlieka kitas Lietuvos Respublikos Vyriausybės pavestas tarpinės institucijos funkcijas;

6.3.6. pagal kompetenciją dalyvauja įgyvendinant Europos ekonominės erdvės, Norvegijos finansinius mechanizmus ir kitas finansinės paramos programas;

6.3.7. įstatymų nustatytais atvejais ir tvarka patikėjimo teise valdo, naudoja valstybės turtą ir juo disponuoja;

6.3.8. nustatytąja tvarka atstovauja valstybei įgyvendinant jai nuosavybės teise priklausančių akcijų suteikiamas teises akcinėse ir uždarosiose akcinėse bendrovėse, taip pat įgyvendinant valstybės kaip dalininkės (savininkės) turtines ir neturtines teises viešosiose įstaigose; Lietuvos Respublikos Vyriausybės pavedimu atlieka dalį Vyriausybės įstaigų arba įstaigų prie Švietimo ir mokslo ministerijos steigėjo funkcijų;

6.3.9. rengia ir teikia Lietuvos Respublikos Vyriausybei švietimo įstaigų plėtojimo, materialinės bazės, finansavimo projektus;

6.3.10. steigia ir tvarko švietimo ir mokslo institucijų, licencijų, išsilavinimo pažymėjimų blankų, diplomų ir atestatų, kvalifikacijos tobulinimo programų ir renginių, mokinių, studentų, pedagogų registrus, valstybės švietimo kompiuterizuotąsias informacines sistemas, registruoja studijų ir mokymo programas, išsilavinimo pažymėjimų blankus, tvarko valstybės studijų ir mokymo programų registrą;

6.3.11. formuoja išsilavinimo pripažinimo principus;

6.3.12. pagal tarptautinius susitarimus teikia valstybės paramą užsienyje gyvenantiems lietuviams švietimui ir studijoms;

6.3.13. skatina savarankišką Lietuvos Respublikos švietimo įstaigų, mokslo ir studijų institucijų bei organizacijų bendradarbiavimą su atitinkamomis kitų valstybių įstaigomis, atstovauja Lietuvos Respublikai užsienio valstybėse ar tarptautinėse organizacijose;

6.3.14. atlieka kitas įstatymų ir Lietuvos Respublikos Vyriausybės nutarimų numatytas funkcijas.

III. ŠVIETIMO IR MOKSLO MINISTERIJOS TEISĖS

7.	Švietimo ir mokslo ministerija, įgyvendindama jai pavestus uždavinius ir atlikdama jos kompetencijai priskirtas funkcijas, turi teisę:

7.1. gauti iš ministerijų ir Vyriausybės įstaigų, apskričių viršininkų ir savivaldybių, švietimo įstaigų, mokslo ir studijų institucijų išvadas dėl ministerijos rengiamų įstatymų, Lietuvos Respublikos Vyriausybės nutarimų ir kitų dokumentų projektų, taip pat statistinę ir kitokią informaciją apie švietimo būklę ir problemas, studijas, mokslą, specialistų poreikį, jų tobulinimo reikmes;

7.2. dalyvauti suinteresuotoms institucijoms svarstant švietimo, studijų, mokslo ir technologijų, specialistų rengimo, tobulinimo ir perkvalifikavimo klausimus, teikti pasiūlymus dėl jų sprendimo;

7.3. leisti periodinius ir kitus informacinius leidinius;

7.4. sudaryti iš ministerijų, kitų valstybės institucijų ir įstaigų, mokslo ir studijų institucijų atstovų (susitarus su tų įstaigų, institucijų vadovais) komisijas arba darbo grupes, rengiančias įstatymų ir Lietuvos Respublikos Vyriausybės nutarimų ministerijos kompetencijos klausimais projektus ir nagrinėjančias kitas ministerijos sprendžiamas problemas;

7.5. pagal kompetenciją tikrinti ministerijos įsteigtų ar jai priskirtų įstaigų darbą, nustatyti joms uždavinius, išklausyti jų darbo ataskaitas, prireikus teikti joms metodinius nurodymus;

7.6. gauti paramą Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818) nustatyta tvarka.

8. Švietimo ir mokslo ministerija turi ir kitų teisių, kurias jai suteikia įstatymai ir Lietuvos Respublikos Vyriausybės nutarimai.

IV. ŠVIETIMO IR MOKSLO MINISTERIJOS VEIKLOS ORGANIZAVIMAS

9. Ministerijos veikla organizuojama vadovaujantis ministro patvirtintais strateginiais veiklos planais, rengiamais vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 (Žin., 2002, Nr. 57-2312; 2007, Nr. 23-879), ir derinamais su Lietuvos Respublikos Vyriausybės programa, Valstybės ilgalaikės raidos strategija, patvirtinta Lietuvos Respublikos Seimo 2002 m. lapkričio 12 d. nutarimu Nr. IX-1187 (Žin., 2002, Nr. 113-5029), kitais strateginio planavimo dokumentais. Sutrumpintam ministerijos strateginiam veiklos planui pritaria Lietuvos Respublikos Vyriausybė. Ministerijos strateginių veiklos planų įgyvendinimą kontroliuoja švietimo ir mokslo ministras. Ministerijos strateginių veiklos planų vykdymą vertina Vidaus audito skyrius. Ministerijos strateginiai veiklos planai skelbiami ministerijos interneto tinklalapyje.

Ministerijos administracijos padaliniai savo veikloje vadovaujasi darbo reglamentu, vidaus tvarkos taisyklėmis, padalinių nuostatais, valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, pareigybių aprašymais.

Punkto pakeitimai:

Nr. 1345, 2008-12-24, Žin., 2008, Nr. 149-6057 (2008-12-30), i. k. 1081100NUTA00001345

10. Švietimo ir mokslo ministerijai vadovauja ministras, kurį pagal Lietuvos Respublikos Konstituciją skiria į pareigas ir atleidžia iš jų Respublikos Prezidentas Ministro Pirmininko teikimu.

Švietimo ir mokslo ministrą laikinai pavaduoti gali tik Ministro Pirmininko paskirtas kitas Lietuvos Respublikos Vyriausybės narys. Pavaduojantysis ministras neatlieka funkcijų, numatytų šių Nuostatų 12.8, 12.10, 12.11, 12.12 ir 12.16 punktuose.

11. Švietimo ir mokslo ministras, vadovaudamas švietimo, mokslo ir studijų valdymo sritims, yra atsakingas Lietuvos Respublikos Seimui, Respublikos Prezidentui ir tiesiogiai pavaldus Ministrui Pirmininkui.

12. Švietimo ir mokslo ministras:

12.1. sprendžia ministerijos kompetencijai priklausančius klausimus ir yra tiesiogiai atsakingas už Lietuvos Respublikos Vyriausybės programos ir jos įgyvendinimo priemonių, priklausančių ministerijos kompetencijai, įgyvendinimą;

12.2. užtikrina įstatymų, Lietuvos Respublikos tarptautinių sutarčių, Respublikos Prezidento dekretų, Lietuvos Respublikos Vyriausybės nutarimų, Lietuvos Respublikos Vyriausybės sprendimų, Lietuvos Respublikos Vyriausybės rezoliucijų, Ministro Pirmininko potvarkių ir kitų teisės aktų įgyvendinimą;

12.3. Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 (Žin., 1994, Nr. 63-1238; 2003, Nr. 27-1089), nustatyta tvarka teikia Lietuvos Respublikos Vyriausybei įstatymų ir kitų teisės aktų projektus;

12.4. užtikrina Lietuvos Respublikos Vyriausybės ir Ministro Pirmininko pavedimų vykdymą;

12.5. priima ir pasirašo įsakymus, tikrina, kaip jie įgyvendinami. Prireikus jis priima kartu su kitais ministrais bendrus įsakymus;

12.6. teikia Lietuvos Respublikos Vyriausybei ministerijos metines veiklos ataskaitas, kuriose informuoja, kaip vykdoma Lietuvos Respublikos Vyriausybės programa, jos įgyvendinimo priemonės, ministerijos strateginis veiklos planas ir įstaigų prie ministerijos strateginiai ar metiniai veiklos planai, ir Ministro Pirmininko reikalavimu atsiskaito už savo veiklą;

Papunkčio pakeitimai:

Nr. 1345, 2008-12-24, Žin., 2008, Nr. 149-6057 (2008-12-30), i. k. 1081100NUTA00001345

12.7. teikia Lietuvos Respublikos Vyriausybei įstaigų prie ministerijos nuostatų projektus. Lietuvos Respublikos Vyriausybės pavedimu tvirtina įstaigų prie ministerijos nuostatus ir jų administracijos struktūrą;

12.8. tvirtina ministerijos administracijos struktūrą ir valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto, valstybės pinigų fondų ir valstybės biudžeto specialiųjų Europos Sąjungos finansinės paramos (Europos Sąjungos ir bendrojo finansavimo) programų lėšų, pareigybių sąrašą, neviršydamas darbo užmokesčiui nustatytų lėšų ir ministerijai Lietuvos Respublikos Vyriausybės patvirtinto didžiausio leistino valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto, valstybės pinigų fondų ir valstybės biudžeto specialiųjų Europos Sąjungos finansinės paramos programų lėšų, pareigybių skaičiaus;

12.9. tvirtina ministerijos darbo reglamentą, ministerijos administracijos padalinių nuostatus ir valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, pareigybių aprašymus;

12.10. įstatymų nustatyta tvarka priima į pareigas ir atleidžia iš jų ministerijos valstybės tarnautojus ir darbuotojus, dirbančius pagal darbo sutartis ir gaunančius darbo užmokestį iš valstybės biudžeto ir valstybės pinigų fondų, juos skatina, skiria jiems tarnybines ar drausmines nuobaudas ir pašalpas arba šias funkcijas gali pavesti atlikti ministerijos valstybės sekretoriui;

12.11. įstatymų nustatyta tvarka priima į pareigas ir atleidžia iš jų įstaigų prie ministerijos vadovus, juos skatina ir skiria jiems tarnybines ar drausmines nuobaudas ir pašalpas, jeigu įstatymai nenustato kitaip;

12.12. nustato ministerijos valstybės sekretoriaus, ministerijos sekretorių administravimo sritis;

12.13. koordinuoja ir kontroliuoja ministerijos administracijos padalinių veiklą;

12.14. koordinuoja ir kontroliuoja įstaigų prie ministerijos veiklą, jeigu šių funkcijų nepaveda ministerijos valstybės sekretoriui ir ministerijos sekretoriams ir įstatymai nenustato kitaip;

12.15. Lietuvos Respublikos Vyriausybės nustatyta tvarka informuoja visuomenę apie savo veiklą ministerijos interneto tinklalapyje, o esant galimybei – ir per kitas visuomenės informavimo priemones arba susitikimuose su gyventojais;

12.16. tvirtina ministerijos strateginius veiklos planus, įstaigų prie ministerijos strateginius ar metinius veiklos planus. Tvirtinti įstaigos prie ministerijos metinius veiklos planus ministras gali pavesti įstaigos prie ministerijos vadovui;

Papunkčio pakeitimai:

Nr. 1345, 2008-12-24, Žin., 2008, Nr. 149-6057 (2008-12-30), i. k. 1081100NUTA00001345

12.17. atlieka kitas įstatymų ir Lietuvos Respublikos Vyriausybės nutarimų jam pavestas funkcijas.

13. Ministro politinio (asmeninio) pasitikėjimo valstybės tarnautojai – viceministrai, ministro patarėjas (patarėjai), ministro atstovas spaudai ir kiti ministro politinio (asmeninio) pasitikėjimo valstybės tarnautojai – padeda ministrui formuoti politines nuostatas ir prioritetus, priimti sprendimus ir juos įgyvendinti. Viceministrų skaičių ministro teikimu tvirtina Lietuvos Respublikos Vyriausybė. Ministerijoje negali būti daugiau kaip 4 viceministrai.

Ministras savo įgaliojimų laikotarpiu gali turėti visuomeninių konsultantų, kurie ministro prašymu teikia jam konsultacijas, pasiūlymus, išvadas ir kitą informaciją.

Punkto pakeitimai:

Nr. 469, 2009-05-20, Žin., 2009, Nr. 64-2559 (2009-05-30), i. k. 1091100NUTA00000469

14. Viceministrai ministro nustatytose veiklos srityse:

14.1. kontroliuoja Ministro Pirmininko, Lietuvos Respublikos Vyriausybės ir ministro pavedimų vykdymą;

14.2. kontroliuoja teisės aktų projektų rengimą, derinimą su suinteresuotomis institucijomis ir tai, ar rengiami teisės aktų projektai atitinka Lietuvos Respublikos Vyriausybės programos nuostatas;

14.3. ministro pavedimu atstovauja ministrui, pristatydami ir aptardami ministro politines nuostatas ir sprendimus visuomenei, taip pat Lietuvos Respublikos Seimo komitetuose, Lietuvos Respublikos Vyriausybės posėdžiuose ir pasitarimuose;

14.4. atlieka kitas ministro jiems pavestas funkcijas.

Punkto pakeitimai:

Nr. 469, 2009-05-20, Žin., 2009, Nr. 64-2559 (2009-05-30), i. k. 1091100NUTA00000469

15. Švietimo ir mokslo ministerija turi savo administraciją, kuriai vadovauja ministerijos valstybės sekretorius.

Ministerijos administraciją sudaro departamentai, skyriai ir kiti padaliniai.

Prie ministerijos gali būti Lietuvos Respublikos Vyriausybės steigiami departamentai, taip pat kontrolės ar apskaitos funkcijas atliekančios tarnybos, inspekcijos ir kitos įstaigos.

16. Ministerijos valstybės sekretorius yra karjeros valstybės tarnautojas, pavaldus ministrui. Jeigu ministerijos valstybės sekretoriaus laikinai nėra, ministras paveda visas jo funkcijas arba jų dalį atlikti ministerijos sekretoriui. Ministerijos valstybės sekretorius, o kai jo laikinai nėra, – ministerijos sekretorius, atliekantis ministerijos valstybės sekretoriaus funkcijas, pagal kompetenciją priima potvarkius. Ministerijos valstybės sekretorius saugo ministerijos antspaudą ir atsako už antspaudo naudojimą. Ministras saugoti ministerijos antspaudą gali įgalioti kitą ministerijos valstybės tarnautoją. Ministerijos valstybės sekretorius:

16.1. koordinuoja ir kontroliuoja ministerijos administracijos padalinių veiklą, užtikrina, kad įgyvendinant ministerijos strateginius veiklos planus optimaliai būtų valdomi ir naudojami finansiniai, materialiniai, intelektiniai ir informacijos ištekliai;

16.2. kontroliuoja ministerijos administracinę ūkinę veiklą;

16.3. organizuoja ir koordinuoja ministerijos strateginių veiklos planų rengimą ir įgyvendinimą;

16.4. koordinuoja Ministro Pirmininko ir Lietuvos Respublikos Vyriausybės pavedimų vykdymą, vadovaudamasis ministerijos strateginiais veiklos planais ir Lietuvos Respublikos Vyriausybės programos įgyvendinimo priemonėmis, užtikrina ministerijos rengiamų sprendimų suderinamumą;

16.5. kontroliuoja, kaip rengiami ir derinami teisės aktų projektai, ir koordinuoja šį darbą;

16.6. organizuoja ministerijos nuostatų, ministerijos administracijos padalinių nuostatų, valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, pareigybių sąrašo, pareigybių aprašymų ir ministro įsakymų projektų rengimą;

16.7. ministro pavedimu įstatymų nustatyta tvarka priima į pareigas ir atleidžia iš jų ministerijos valstybės tarnautojus ir darbuotojus, dirbančius pagal darbo sutartis ir gaunančius darbo užmokestį iš valstybės biudžeto ir valstybės pinigų fondų, taip pat juos skatina, skiria jiems tarnybines ar drausmines nuobaudas ar pašalpas;

16.8. atlieka kitas įstatymų, Lietuvos Respublikos Vyriausybės nutarimų ir ministro pavestas funkcijas.

17. Ministerijos sekretoriai yra karjeros valstybės tarnautojai, tiesiogiai pavaldūs ministerijos valstybės sekretoriui ir atsakingi ministrui. Jeigu ministerijos sekretoriaus laikinai nėra, jo funkcijas atlieka ministro paskirtas kitas ministerijos sekretorius arba įstatymų nustatyta tvarka laikinai į ministerijos sekretoriaus pareigas perkeltas ministerijos administracijos padalinio vadovas. Ministerijos sekretoriai ministro nustatytose administravimo srityse:

17.1. organizuoja atitinkančių ministerijos strateginius tikslus ir Lietuvos Respublikos Vyriausybės programos nuostatas teisės aktų projektų rengimą ir derinimą;

17.2. organizuoja Ministro Pirmininko ir Lietuvos Respublikos Vyriausybės, ministro ir ministerijos valstybės sekretoriaus pavedimų vykdomą ir kontroliuoja šį darbą;

17.3. atlieka kitas įstatymų, Lietuvos Respublikos Vyriausybės nutarimų, ministro ar ministerijos valstybės sekretoriaus pavestas funkcijas.

18. Švietimo ir mokslo ministerijoje sudaroma kolegija – ministro patariamoji institucija. Kolegijos nariai yra ministras (kolegijos pirmininkas), viceministras, ministerijos valstybės sekretorius ir ministerijos sekretoriai. Į kolegijos sudėtį gali būti įtraukiami kiti ministerijos ir kitų institucijų atstovai. Švietimo ir mokslo ministerijos kolegijos narių skaičių nustato, kolegijos personalinę sudėtį ir darbo reglamentą tvirtina ministras. Jis taip pat teikia kolegijai svarstyti klausimus.

19. Prie Švietimo ir mokslo ministerijos gali būti sudaromos tarybos, ekspertų komisijos ir kitos darbo grupės, kurių personalinę sudėtį ir veiklos nuostatus tvirtina švietimo ir mokslo ministras.

20. Švietimo ir mokslo ministerijos valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš valstybės biudžeto ir valstybės pinigų fondų, priėmimo į darbą (pareigas), darbo užmokesčio mokėjimo jiems tvarką ir sąlygas, jų teises, pareigas, socialines ir kitas garantijas nustato Lietuvos Respublikos valstybės tarnybos įstatymas, Lietuvos Respublikos darbo kodeksas (Žin., 2002, Nr. 64-2569), kiti įstatymai ir teisės aktai.

V. ŠVIETIMO IR MOKSLO MINISTERIJOS FINANSINĖS VEIKLOS KONTROLĖ IR VIDAUS AUDITAS

21. Švietimo ir mokslo ministerijos finansinės veiklos kontrolę vykdo Lietuvos Respublikos valstybės kontrolė. Vidaus auditą teisės aktų nustatyta tvarka atlieka Švietimo ir mokslo ministerijoje įsteigtas Vidaus audito skyrius.

VI. BAIGIAMOSIOS NUOSTATOS

22. Švietimo ir mokslo ministerija pertvarkoma, reorganizuojama ar likviduojama teisės aktų nustatyta tvarka.

_________________

Priedo pakeitimai:

Nr. 955, 2001-08-02, Žin., 2001, Nr. 68-2473 (2001-08-04), i. k. 1011100NUTA00000955

Nr. 369, 2008-04-09, Žin., 2008, Nr. 49-1821 (2008-04-29), i. k. 1081100NUTA00000369

Pakeitimai:

1.

Lietuvos Respublikos Vyriausybė, Nutarimas

Nr. 955, 2001-08-02, Žin., 2001, Nr. 68-2473 (2001-08-04), i. k. 1011100NUTA00000955

Dėl Lietuvos Respublikos Vyriausybės 1998 m. liepos 21 d. nutarimo Nr. 914 "Dėl Lietuvos Respublikos švietimo ir mokslo ministerijos nuostatų patvirtinimo" dalinio pakeitimo

2.

Lietuvos Respublikos Vyriausybė, Nutarimas

Nr. 1578, 2001-12-21, Žin., 2001, Nr. 108-3940 (2001-12-28), i. k. 1011100NUTA00001578

Dėl Lietuvos Respublikos Vyriausybės 1998 m. liepos 21 d. nutarimo Nr. 914 "Dėl Lietuvos Respublikos švietimo ir mokslo ministerijos nuostatų patvirtinimo" papildymo

3.

Lietuvos Respublikos Vyriausybė, Nutarimas

Nr. 1000, 2002-06-27, Žin., 2002, Nr. 66-2720 (2002-06-29), i. k. 1021100NUTA00001000

Dėl Lietuvos Respublikos Vyriausybės 1998 m. liepos 21 d. nutarimo Nr. 914 "Dėl Lietuvos Respublikos švietimo ir mokslo ministerijos nuostatų patvirtinimo" pakeitimo

4.

Lietuvos Respublikos Vyriausybė, Nutarimas

Nr. 363, 2005-04-04, Žin., 2005, Nr. 45-1446 (2005-04-07), i. k. 1051100NUTA00000363

Dėl Lietuvos Respublikos Vyriausybės 1998 m. liepos 21 d. nutarimo Nr. 914 "Dėl Lietuvos Respublikos švietimo ir mokslo ministerijos nuostatų patvirtinimo" pakeitimo

5.

Lietuvos Respublikos Vyriausybė, Nutarimas

Nr. 369, 2008-04-09, Žin., 2008, Nr. 49-1821 (2008-04-29), i. k. 1081100NUTA00000369

Dėl Lietuvos Respublikos Vyriausybės 1998 m. liepos 21 d. nutarimo Nr. 914 "Dėl Lietuvos Respublikos švietimo ir mokslo ministerijos nuostatų patvirtinimo" pakeitimo

6.

Lietuvos Respublikos Vyriausybė, Nutarimas

Nr. 1345, 2008-12-24, Žin., 2008, Nr. 149-6057 (2008-12-30), i. k. 1081100NUTA00001345

Dėl Lietuvos Respublikos Vyriausybės 1998 m. liepos 21 d. nutarimo Nr. 914 "Dėl Lietuvos Respublikos švietimo ir mokslo ministerijos nuostatų patvirtinimo" pakeitimo

7.

Lietuvos Respublikos Vyriausybė, Nutarimas

Nr. 469, 2009-05-20, Žin., 2009, Nr. 64-2559 (2009-05-30), i. k. 1091100NUTA00000469

Dėl Lietuvos Respublikos Vyriausybės 1998 m. liepos 21 d. nutarimo Nr. 914 "Dėl Lietuvos Respublikos švietimo ir mokslo ministerijos nuostatų patvirtinimo" pakeitimo